28/02/2022 | Administración LocalMunicipal
Outes
Bases reguladoras e convocatoria das bolsas de transporte escolar 2021-2022 para estudos non obrigatorios

O obxecto das presentes axudas é facer efectivo o principio de igualdade no exercicio do dereito á educación e compensar a aquelas familias que polas súas condicións socioeconómicas teñan máis dificultades para afrontar os custos derivados do transporte escolar naquelas ensinanzas que se imparten fóra do Concello de Outes e para estudos non obrigatorios, isto é ciclos formativos, bacharelato e universidade, a excepción de estudos de idiomas, mestrados, especialización e/ou doutoramento ou ensino privado en xeral. As axudas están dirixidas a cubrir os traxectos non cubertos pola tarxeta “Xente nova” así coma aqueles traxectos que, aínda estando cubertos pola tarxeta “Xente nova”, os horarios dos autobuses non son acordes ós horarios escolares ou as idades das persoas solicitantes sexa igual ou superior a 21 anos. Poderán ter a condición de beneficiarios das axudas as persoas que cumpran os seguintes requisitos:  Empadroamento no Concello de Outes.  A matrícula dos estudos deberá corresponderse con ensinanzas non obrigatorias dentro do ensino regrado, é dicir, ciclos formativos, bacharelato ou universidade, exceptuando aquelas ensinanzas referidas no punto 1 da presente convocatoria. Para ter opción a estas axudas, a persoa solicitante accederá ao centro de estudo que estea máis próximo ao seu domicilio familiar, non tendo opción á axuda no caso de que asista a outro máis lonxano sen xustificación.  Ser usuario/a dos traxectos non cubertos pola tarxeta “xente nova”, ser usuario/a dos traxectos non cubertos pola tarxeta “xente nova” con horarios de autobuses non acordes ós horarios escolares e/ou maiores de 21 anos matriculados nos centros de ensino indicados no punto anterior.  Atenderase á circunstancia particular daquelas persoas que estean cursando estudos obrigatorios en centros fóra do noso Concello sempre que exista unha circunstancia especialmente documentada, asociada á persoa solicitante e/ou á súa familia directa (pai, nai e/ou titor/a legal). Por motivos de exclusión social, bulling e/ou acoso escolar, non integración no centro, vítima de violencia de xénero, etc…  As solicitudes presentadas para o ensino regrado obrigatorio e indicadas no punto anterior, inexcusablemente terán que impartirse na Comunidade Autónoma Galega, non tendo dereito á bolsa aquel alumnado que realice estudos fora da nosa Comunidade.  Presentar toda a documentación requirida nestas bases. As solicitudes presentaranse no rexistro xeral do Concello de Outes ou en calquera outra das formas previstas no artigo 16.4 da Lei 39/2015, de Procedemento Administrativo Común das Administracións Públicas. As solicitudes presentaranse no modelo normalizado, dispoñible na páxina web do Concello (http://www.outes. gal/gl/impresos) xunto coa seguinte documentación: 1. Impreso de solicitude debidamente cumprimentado.2. Fotocopia do DNI, NIE ou pasaporte do solicitante e daqueles membros que convivan no domicilio familiar de xeito directo (pai, nai e irmáns), e outros descendentes se estiman que a súa situación así o require, e de ser o caso. Se os solicitantes non posúen DNI aportarase tamén copia do libro de familia onde consten os irmáns dos solicitantes. En caso de cónxuxes separados legalmente, deberán aportar copia da sentencia de separación, ou calquera outra circunstancia que acredite a situación.3. Fotocopia da matrícula oficial de estudos ou certificado expedido polo centro de ensino, que sexa acreditativo de que o solicitante se atopa matriculado actualmente nese centro.4. As persoas non obrigadas a presentar declaración do imposto sobre a renda das persoas físicas (IRPF) por ter a consideración de non residentes ou non estar obrigadas a facelo, deberán presentar certificado de empresa acreditativa das retribucións íntegras anuais percibidas no ano 2020, así como toda a documentación relativa ao rendemento do capital mobiliario e inmobiliario do devandito período.5. As persoas obrigadas a presentar declaración do imposto sobre a renda das persoas físicas no ano 2020 deberán presentar copia da mesma. As persoas non obrigadas a presentar a dita declaración deberán aportar certificación expedida pola Axencia Estatal de Administración Tributaria do nivel de renda obtido no ano 2020, ou autorización para a súa obtención directamente polos servizos sociais do concello.6. No caso de que a persoa usuaria non utilice parte do tramo da viaxe concedida, o usuario poderá substituíla polo equivalente do gasto no resto do tramo que si empregue, xustificando axeitadamente o caso. Se a solicitude non reúne os requisitos establecidos, o órgano instrutor requirirá ao interesado para que a emende no prazo máximo de 10 días, indicándolle que de non facelo daráselle por desistido da súa solicitude que será arquivada sen mais trámites. Rematado o prazo de presentación de solicitudes cotexaranse as mesmas cos datos oficiais do Padrón de habitantes. No caso de existir diverxencias, tomaranse os datos existentes no Padrón aos efectos de valoración das axudas. O prazo de presentación de solicitudes será de vinte días naturais dende a publicación do extracto da convocatoria no Boletín Oficial da Provincia da Coruña. O órgano competente para a instrución do procedemento, así como para a realización das actuacións necesarias para a determinación, coñecemento e comprobación dos datos en virtude dos que debe pronunciarse a proposta de resolución será o técnico dinamizador cultural e xuvenil ou persoa en quen delegue. Ó órgano instrutor, á vista do expediente e do informe da comisión avaliadora, no que se concretará o resultado da avaliación das solicitudes, formulará a proposta de resolución provisional na que se expresará o cumprimento dos requisitos dos solicitantes para a concesión das axudas, a relación nominal e a contía individualizada de subvención que se propón para cada solicitante, con arranxo aos criterios de valoración establecidos no artigo 6 das presentes bases. A valoración das solicitudes realizarase pola comisión avaliadora, que estará composta pola concelleira de igualdade e benestar, concelleiro de cultura, xuventude e voluntariado, o concelleiro de deportes e educación e o técnico dinamizador cultural e xuvenil. Actuará como secretaria da mesma, con voz e sen voto, a secretaria da Corporación ou persoa en quen delegue. A comisión avaliadora, unha vez estudadas as solicitudes presentadas, formulará proposta de concesión á Xunta de Goberno Local, que será o órgano competente para a súa aprobación, previo informe da Intervención municipal. No caso de que no expediente non fosen tidos en conta outros datos ou alegacións distintas das presentadas polos solicitantes, a proposta de resolución terá o carácter de definitiva. A resolución das axudas farase pública no prazo dun mes dende a data de remate fixada para a presentación de solicitudes. As axudas concedidas serán expostas no taboleiro de anuncios do Concello e da Casa de Cultura municipal, así como na páxina web do Concello. Outorgaranse as devanditas axudas ás persoas solicitantes, de acordo cos seguintes criterios: A renda per cápita anual (RPC) calcularase dividindo os ingresos totais obtidos por tódolos membros da unidade familiar do ano 2020 entre o número de membros da mesma. Ditos importes obteranse da suma da parte xeral e da parte especial da base impoñible, do imposto sobre a renda das persoas físicas do exercicio 2020. Entenderase por unidade familiar a formada polos cónxuxes non separados legalmente, ou titor legal, e os fillos que convivan no domicilio familiar. Nos casos de separación legal ou cando non existira vínculo matrimonial a unidade familiar será a formada polo pai ou a nai e os fillos que convivan no domicilio familiar. No caso de convivencia dos avós na unidade familiar, terá que aportar certificado de convivencia e ingresos dos mesmos, declaración da renda ou certificados xustificativos dos ingresos (traballo, pensións, rendemento do capital mobiliario, etc.). O crédito orzamentario para as presentes axudas é de 1000,00 € con cargo á aplicación 324.480.02 do orzamento de 2022. A subvención tramitarase con carácter de pago adiantado, polo que a concesión das subvencións queda condicionada á existencia de crédito axeitado e suficiente no momento da resolución de concesión. O importe das axudas corresponderase co importe total do número de billetes de transporte indicados na base 8 segundo a modalidade de transporte diaria ou semanal. No caso de que o importe total das axudas concedidas inicialmente sexa superior ao crédito orzamentario previsto, excluiranse das axudas aos solicitantes con RPC mais altas de xeito sucesivo ata que o importe das axudas concedidas sexa igual ao crédito orzamentario. Ás persoas beneficiarias das axudas ingresaránselle as cantidades concedidas na conta bancaria indicada, correspondéndose estas cantidades co importe total da suma das viaxes, sendo xustificables 64 viaxes na modalidade de bonos diarios ou 14 na modalidade de viaxes de fin de semana por norma xeral, sumándolle 10 viaxes na modalidade de bonos diarios ou 2 na modalidade de viaxes de fin de semana nos casos de familias numerosas ou minusvalías iguais ou superiores ao 33%. O beneficiarios destas axudas veñen obrigados a:  Cumprir a finalidade para a que foron concedidas as axudas, xustificando as axudas con viaxes de carácter persoal durante o curso académico. A utilización por persoa distinta ao beneficiario dará lugar a perda da axuda concedida. As axudas terán que ser empregadas no curso escolar para o que foron solicitadas dende o 1 de xaneiro ó 22 de xuño.  Someterse ás actuacións de comprobación efectuadas polo Concello.  Comunicar ao Concello a concesión doutras axudas que financien a actividade subvencionada. As persoas beneficiarias desta axuda deberán presentar a xustificación da mesma no prazo comprendido entre o día seguinte á notificación de concesión da axuda e o 23 de xuño de 2022. Para a xustificación da axuda será necesario presentar o documento de xustificación da mesma xunto coa factura a nome da persoa beneficiaria da axuda por importe igual ou superior ó valor total das viaxes concedidas. A concesión destas axudas será compatible con calquera outro tipo de becas ou subvencións concedidas para a mesma finalidade, sempre que a contía de tódalas axudas concedidas non supere o importe dos custos das viaxes subvencionadas. De superarse o custo das viaxes subvencionadas reducirase a contía da axuda do concello no importe que exceda. O non cumprimento polo beneficiario das súas obrigas ou da finalidade da axuda dará lugar ó reintegro total ou parcial, segundo proceda, da axuda percibida, mais os xuros de demora, nas condicións e de conformidade co establecido na Lei 38/2003 de 17 de novembro, xeral de subvencións e a Lei 9/2007, de 13 de xuño, de Subvencións de Galicia. Outes, 23 de febreiro de 2022 O Alcalde, Manuel González López